Lisbeth Bech-Nielsen (SF), 2025-12-12:
Tak, formand.
Jeg vil gerne starte min tale med en personlig historie fra Michella Meier-Morsi, som er hovedstiller bag det borgerforslag, som vi behandler i dag.
I dag er det næsten præcis på klokkeslet 7 år siden, at Michella fødte sine tvillingepiger.
Det er præcis 7 år siden, at hun lå på operationsbordet, og det er præcis 7 år siden, at den her historie begyndte.
For Michella var det en lykkelig dag, da hun fødte sine to skønne piger, som har fødselsdag i dag – tillykke med fødselsdagen!
Men ligesom for hende og mange andre danske kvinder var tiden efterfølgende svær, da det tog hårdt på kroppen at bære og føde hendes piger, og hun fik endda ekstra svære fødselsskader.
Det er ikke anekdoter, når kvinder fortæller, at de har skader og gener efter fødslen.
80 pct. af førstegangsfødende brister, 20 pct. får kejsersnit, 40 pct. er inkontinente 1 år efter fødslen, en tredjedel har delte mavemuskler et år efter fødslen, halvdelen får nedsunket underliv, og 20 pct. bliver opereret for nedsunket underliv.
De her tal og statistikker ville vi ikke acceptere på noget som helst andet område, og det er udtryk for en kultur, hvor vi bare har sagt, at sådan er det jo, og at det må man bare tage tage med.
Du skal bare være taknemmelig for, at du har et sundt og rask barn.
Det er den kultur, som vi forhåbentlig i dag tager livtag med.
Mange kvinder oplever, at de ikke bliver taget alvorligt.
I hørte før min kollega fru Karina Lorentzen Dehnhardt fortælle sin egen efterfødselshistoie om sine delte mavemusker, hvor hun ikke blev taget alvorligt og selv måtte betale for sin behandling.
Så der er også et ulighedsspørgsmål i det her: Hvem kan betale, og hvem kan ikke betale?
Det er ikke retfærdigt at overlade nybagte mødre til sig selv, i en periode, hvor de er allermest sårbare og har brug for hjælp og vejledning.
Og desværre er det sådan, at det eneste efterfødselstilbud, vi har i Danmark, er en 8-ugersundersøgelse hos en praktiserende læge.
Det er en undersøgelse, der i praksis ofte blot ender med en snak om prævention og sexliv, selv om mor har brug for mere end det, især hvis hun døjer med fødselsskader.
De praktiserende læger udtaler endda selv, at de ikke har et særlig godt tilbud til den gruppe kvinder, der har brug for genoptræning og ikke kun kirurgiske indgreb efter fødslen.
For ofte ser vi, at hvis kvinden oplever smerter og gener efter en fødsel, bliver hun som regel bare opfordret til at søge behandling hos en privat fysioterapeut for egen regning.
Det er ikke retfærdigt, at kun ressourcestærke kvinder med en privat sundhedsforsikring kan få hjælp.
Jeg mødte faktisk Michella for en del år siden, da hun netop havde søgt hjælp til genoptræning gennem sin forsikring.
Hun fik afslag, og hun fik afslag igen, men fordi Michella er Michella kæmpede hun videre, og ved fælles hjælp fik vi løftet sagen politisk, og det endte med, at stort set samtlige forsikringsselskaber i det her land blev dømt for ulovlig diskrimination af kvinder.
Derfor mener vi også, at landsdækkende efterfødselsklinikker med specialiseret personale som gynækologer, gynobs'er, fysioterapeuter og jordemødre er, hvad kvinder har brug for.
For det her er et spørgsmål om en grundlæggende systemisk forskelsbehandling mellem kønnene.
I lande som Sverige, Frankrig og Tyskland har man lugtet lunten og for længst set værdien i at hjælpe mødre efter fødslen.
Hvis man alene går op i kolde kontanter, vil jeg sige, at på trods af at jeg kender Finansministeriet ind og ud og ved, at de ikke regner på den måde, koster det selvfølgelig kassen, at så mange kvinder er helt eller delvist eller periodevis uarbejdsdygtige.
Så hvis man er alene går op i det, så er det her forslag en god forretning.
SF er enige i, at nybagte mødre ikke bør overlades til sig selv, og at vi skal prioriteres kvinder sundhed.
Derfor stemmer vi for forslaget om landsdækkende efterfødselsklinikker for alle kvinder, hvor de har brug for specialiseret hjælp, så de også får den.
Jeg vil gerne knytte en kommentar, i forhold til at det her er et borgerforslag, og om vi kan stemme det igennem, som det er.
Heldigvis er der jo tidligere borgerforslag, der er blevet stemt igennem, f.eks. et meget vigtigt borgerforslag om sorgorlov til forældre, der har mistet et barn.
Det blev stemt igennem af hele Folketinget, og bagefter fandt regeringen ud af, hvordan man håndterede teknikken i det.
Der findes én efterfødselsklinik i hele Danmark, og den er startet af Københavns nye overborgmester, Sisse Marie Welling.
Den besøgte jeg sammen med hovedstiller Michella Meier-Morsi, og det var en fantastisk oplevelse at se alle de her forskellige faggrupper og kvinder, der trænede i hold eller fik individuel behandling.
Det bør kvinder i hele landet have mulighed for.
Men der får kvinder også børn, og selvfølgelig skal de også have det her tilbud.
De har også graviditetsforløb, og de får også jordemoderbesøg og andet.
I SF's finanslovsudspil var landsdækkende efterfødselsklinikker vores hovedprioritet, så vi har finansieret det.
Tak for ordet.